TAMBAHAN PERUNDANGAN PERSEKUTUAN AKTA KESELAMATAN DAN KESIHATAN PEKERJAAN 1994 [AKTA 514] P.U. (A) 131/2000 PERATURAN-PERATURAN KESELAMATAN DAN KESIHATAN PEKERJAAN (PENGGUNAAN DAN STANDARD PENDEDAHAN BAHAN KIMIA BERBAHAYA KEPADA KESIHATAN) 2000 Tarikh diterbitkan dalam Warta : Tarikh mula berkuatkuasa : 4 April 2000 4 April 2000 ___________________________ SUSUNAN PERATURAN ___________________________ Mukadimah BAHAGIAN I - PERMULAAN Fasal 1. Nama dan permulaan kuat kuasa. Fasal 2. Tafsiran. Fasal 3. Pemakaian. Fasal 4. Kewajipan majikan dan orang yang bekerja sendiri. BAHAGIAN II - PENGENALPASTIAN BAHAN KIMIA BERBAHAYA KEPADA KESIHATAN Fasal 5. Daftar bahan kimia berbahaya kepada kesihatan. BAHAGIAN III - HAD PENDEDAHAN YANG DIBENARKAN Fasal 6. Had siling. Fasal 7. Purata berpemberat masa lapan jam. Fasal 8. Pematuhan had pendedahan yang dibenarkan dengan menggunakan alat pernafasan. BAHAGIAN IV - PENAKSIRAN RISIKO KEPADA KESIHATAN Fasal 9. Penaksiran risiko kepada kesihatan Fasal 10. Kajian semula penaksiran. Fasal 11. Penaksiran hendaklah dijalankan oleh pengapit. Fasal 12. Laporan penaksiran risiko kepada kesihatan. Fasal 13. Laporan penaksiran.
BAHAGIAN V - TINDAKAN UNTUK MENGAWAL PENDEDAHAN Fasal 14. Tindakan untuk mengawal pendedahan Fasal 15. Langkah-langkah kawalan. Fasal 16. Penggunaan kelengkapan pelindung diri yang diluluskan. Fasal 17. Kelengkapan kawalan kejuruteraan. Fasal 18. Reka bentuk, pembinaan dan pentauliahan kelengkapan pengalihudaraan ekzos setempat. Fasal 19. Rekod kelengkapan kawalan kejuruteraan. BAHAGIAN VI - PELABELAN DAN PELABELAN SEMULA Fasal 20. Kewajipan majikan untuk memastikan pelabelan. Fasal 21. Pelabelan semula. BAHAGIAN VII - MAKLUMAT, ARAHAN DAN LATIHAN Fasal 22. Maklumat, arahan dan latihan Fasal 23. Maklumat, arahan dan penyeliaan orang. Fasal 24. Risalah Data Keselamatan Kimia. Fasal 25. Penyediaan Risalah Data Keselamatan Kimia ditempat kerja. BAHAGIAN VIII - PENGAWASAN PENDEDAHAN DI TEMPAT KERJA Fasal 26. Pemantauan pendedahan. BAHAGIAN IX - PENGAWASAN KESIHATAN Fasal 27. Program pengawasan kesihatan. BAHAGIAN X - PERLINDUNGAN PEMINDAHAN PERUBATAN Fasal 28. Perlindungan pemindahan perubatan. BAHAGIAN XI - TANDA AMARAN Fasal 29. Tanda Amaran BAHAGIAN XII - PENYIMPANAN REKOD Fasal 30. Pengekalan rekod oleh majikan JADUAL I JADUAL II JADUAL III
Mukadimah PADA menjalankan kuasa yang diberikan oleh seksyen 66 Akta Keselamatan dan Kesihatan Pekerjaan 1994 [Akta 514], Menteri membuat peraturan-peraturan yang berikut: BAHAGIAN I - PERMULAAN Fasal 1. Nama dan permulaan kuat kuasa. (1) Peraturan-Peraturan ini bolehlah dinamakan Peraturan-Peraturan Keselamatan dan Kesihatan Pekerjaan (Penggunaan dan Standard Pendedahan Bahan Kimia Berbahaya kepada Kesihatan) 2000. (2) Peraturan-Peraturan ini hendaklah mula berkuat kuasa pada 4 April 2000. Fasal 2. Tafsiran. Dalam Peraturan-Peraturan ini, melainkan jika konteksnya menghendaki makna yang lain - "bahan kimia" ertinya unsur kimia, sebatian atau campuran daripadanya, sama ada asli atau tiruan, tetapi tidak termasuk mikro organisma; "bahan kimia berbahaya kepada kesihatan" ertinya mana-mana bahan kimia yang - (a) disenaraikan dalam Jadual I atau II; (b) mempunyai mana-mana sifat yang diketegorikan dalam bahagian B Jadual I Peraturan-Peraturan Keselamatan dan Kesihatan Pekerjaan (Pengelasan, Pembungkusan dan Pelabelan Bahan KImia Berbahaya) 1977 [P.U (A) 143/97]; (c) terdapat dalam tarif "racun makhluk perosak" di bawah Akta Racun Makhluk Perosak 1974 [Akta 149]; atau (d) disenaraikan dalam Jadual Pertama Peraturan-Peraturan Kualiti Alam Sekeliling (Buangan Terjadual) 1989 [P.U (A) 139/89]; "diluluskan" ertinya diluluskan secara bertulis oleh Ketua Pengarah; "doktor kesihatan pekerjaan" ertinya seseorang pengamal perubatan yang berdaftar dengan Ketua Pengarah untuk menjalankan program pengawasan perubatan pekerja; "had pendedahan maksimum" ertinya kepekatan di udara purata berpemberat masa lima belas minit yang tiga kali ganda kepekatan di udara purata berpemberat masa lapan jam bahan kimia berbahaya kepada kesihatan yang dinyatakan dalam Jadual I; "had pendedahan yang dibenarkan" ertinya had siling atau kepekatan di udara purata berpemberat masa lapan jam atau had pendedahan maksimum; "had siling" ertinya kepekatan di udara yang tidak boleh lebih semasa mana-mana bahagian hari kerja; "juruteknik higien" ertinya seseorang pekerja atau mana-mana orang lain yang dilantik oleh majikan dan berdaftar dengan Ketua Pengarah untuk menjalankan apa-apa penyiasatan, pemeriksaan atau ujian ke atas kelengkapan kawalan kejuruteraan yang dipasang di tempat kerja atau untuk menjalankan pemantauan pendedahan kimia;
"kelengkapan kawalan kejuruteraan" ertinya apa-apa kelengkapan yang digunakan untuk mengawal pendedahan pekerja kepada bahan kimia berbahaya kepada kesihatan dan termasuk kelengkapan pengalihudaraan ekzos setempat, semburan air atau apa-apa kelengkapan penyingkiran dan kelengkapan pencegahan bahan kimia di udara lain; "kelengkapan pelindung diri" ertinya apa-apa kelengkapan yang dimaksudkan untuk dipakai atau dipegang oleh seseorang yang sedang bekerja dan yang melindunginya terhadap satu atau lebih risiko kepada kesihatan atau keselamatannya dan apa-apa eksesori tambahan yang direka bentuk untuk memenuhi matlamat itu; "kepekatan di udara" yang berhubungan dengan sesuatu bahan kimia ertinya jumlah bahan kimia yang disukat dari segi isi padunya atau jisimnya dalam isi padu udara yang ditetapkan atau bilangan gentian, jika bentuk fizikal bahan kimia itu bergentian, dalam isi padu udara yang ditetapkan yang dibawa oleh atau melalui udara; "Ketua Pengarah" ertinya Ketua Pengarah Keselamatan dan Kesihatan Pekerjaan yang dilantik di bawah subseksyen 5(1) Akta; "pembekal" ertinya seseorang yang membekalkan bahan kimia termasuklah perumus, pengilang, pengimport atau pengedar; "pengapit" ertinya seseorang pekerja atau mana-mana orang lain yang dilantik oleh majikan dan berdaftar dengan Ketua Pengarah untuk menjalankan penaksiran risiko kepada kesihatan; "pengawasan kesihatan" ertinya apa-apa pemeriksaan dan penyiasatan yang mungkin perlu untuk mengesan tahap pendedahan dan kesan dan gerak balas biologi awal, dan termasuk pemantauan biologi, pemantauan kesan biologi, pengawasan perubatan, pertanyaan mengenai tanda-tanda keracunan pekerjaan atau penyakit pekerjaan dan kajian semula rekod dan sejarah pekerjaan; "pengawasan perubatan" ertinya pemantauan ke atas seseorang bagi maksud untuk mengenal pasti perubahan taraf kesihatan yang disebabkan oleh pendedahan kepada bahan kimia berbahaya kepada kesihatan; "penggunaan" ertinya pengeluaran, pemprosesan, pengendalian, penyimpanan, pengangkutan, pelupusan dan perawatan; "purata berpemberat masa" yang berhubungan dengan kepekatan di udara, ertinya sesuatu purata kepekatan di udara dalam tempoh masa yang ditetapkan; "Risalah Data Keselamatan Kimia" ertinya suatu dokumen yang mengandungi maklumat yang berkaitan dengan sesuatu bahan kimia dan disediakan menurut Peraturan-Peraturan Keselamatan dan Kesihatan Pekerjaan (Pengelasan, Pembungkusan dan Pelabelan Bahan Kimia Berbahaya) 1997 [P.U (A) 143/97]. Fasal 3. Pemakaian. (1) Peraturan-Peraturan ini hendaklah terpakai bagi semua tempat kerja yang dalam bidang kuasa Akta yang bahan kimia berbahaya kepada kesihatan digunakan kecuali bahan kimia yang -
(a) ditakrifkan sebagai bahan radioaktif di bawah Akta Pelesenan Tenaga Atom 1984 [Akta 304]; (b) barang makanan; (c) berbahaya kepada kesihatan semata-mata oleh sebab sifat mudah meletup atau mudah terbakar, atau semata-mata kerana bahan kimia tersebut berada pada suhu tinggi atau rendah atau pada tekanan tinggi; dan (d) keluaran farmaseutikal. (2) Bagi maksud peraturan ini, "keluaran farmaseutikal" ertinya sesuatu dadah dalam bentuk dos farmaseutikal untuk digunakan oleh manusia sebagai ubat. Fasal 4. Kewajipan majikan dan orang yang bekerja sendiri. (1) Jika apa-apa kewajipan dikenakan oleh Peraturan-Peraturan ini ke atas seseorang majikan berkenaan dengan pekerjanya, dia hendaklah, setakat yang praktik, dikenakan kewajipan yang serupa berkenaan dengan mana-mana orang lain yang mungkin terjejas oleh kegiatan kerja yang dijalankan oleh majikan itu, sama ada sedang bekerja atau bukan sedang bekerja, kecuali kewajipan majikan - (a) di bawah peraturan 26 tidak terpakai bagi orang yang bukan pekerjanya, melainkan jika orang itu berada di premis dan menjalankan kerja untuk majikan; dan (b) di bawah peraturan 27 tidak terpakai bagi orang yang bukan pekerjanya. (2) Peraturan-Peraturan ini, kecuali peraturan 26 dan 27, hendaklah terpakai bagi orang yang bekerja sendiri sebagaimana yang ia terpakai bagi majikan dan pekerja. BAHAGIAN II - PENGENALPASTIAN BAHAN KIMIA BERBAHAYA KEPADA KESIHATAN Fasal 5. Daftar bahan kimia berbahaya kepada kesihatan. (1) Seseorang majikan hendaklah mengenalpasti dan merekodkan dalam suatu daftar semua bahan kimia berbahaya kepada kesihatan yang digunakan di tempat kerja. (2) Daftar hendaklah disenggarakan dalam keadaan teratur dan baik dan dikemas kini dari semasa ke semasa dan hendaklah mengandungi maklumat yang berikut: (a) senarai semua bahan kimia berbahaya kepada kesihatan yang digunakan; (b) Risalah Data Keselamatan Kimia semasa bagi setiap bahan kimia berbahaya kepada kesihatan kecuali racun makhluk perosak yang hendaklah mempunyai maklumat sebagaimana yang dinyatakan dalam Jadual III; (c) jumlah purata yang digunakan, dikeluarkan atau disimpan dalam sebulan atau setahun mengikut mana-mana yang terpakai bagi setiap bahan kimia berbahaya kepada kesihatan;
(d) proses dan kawasan kerja yang bahan kimia berbahaya kepada kesihatan digunakan; dan (e) nama dan alamat pembekal setiap bahan kimia berbahaya kepada kesihatan. (3) Daftar hendaklah mudah didapatkan oleh semua pekerja di tempat kerja yang boleh terdedah atau mungkin terdedah kepada bahan kimia berbahaya kepada kesihatan. (4) Kehendak subperaturan (1) dan (2) tidak terpakai jika majikan telah mematuhi kehendak peraturan 9 dan subperaturan 11(1) Peraturan-Peraturan Kualiti Alam Sekeliling (Buangan Terjadual) 1989 [P.U (A) 139/89]. BAHAGIAN III - HAD PENDEDAHAN YANG DIBENARKAN Fasal 6. Had siling. Seseorang majikan hendaklah memastikan bahawa pendedahan mana-mana orang kepada mana-mana bahan kimia berbahaya kepada kesihatan yang disenaraikan dalam Jadual I pada bila-bila masa tidak melebihi had siling yang ditetapkan bagi bahan kimia itu dalam Jadual. Fasal 7. Purata berpemberat masa lapan jam. (1) Seseorang majikan hendaklah memastikan bahawa pendedahan mana-mana orang kepada mana-mana bahan kimia berbahaya kepada kesihatan yang disenaraikan dalam Jadual I dalam mana-mana giliran kerja lapan jam bagi suatu minggu kerja tidak melebihi kepekatan di udara purata berpemberat masa lapan jam yang ditetapkan bagi bahan kimia itu dalam Jadual. (2) Walau apa pun subperaturan (1), pendedahan mana-mana orang kepada mana-mana bahan kimia berbahaya kepada kesihatan yang disenaraikan dalam Jadual I, tidak boleh melebihi had pendedahan maksimum untuk bahan kimia itu semasa giliran kerja. Fasal 8. Pematuhan had pendedahan yang dibenarkan dengan menggunakan alat pernafasan. (1) Bagi maksud menentukan sama ada majikan telah mematuhi had pendedahan yang dibenarkan, tahap perlindungan yang diberikan oleh alat pernafasan bagi tempoh yang alat pernafasan itu dipakai hendaklah diambil kira. (2) Tempoh yang disebut dalam subperaturan (1) hendaklah dipuratakan dengan tahap pendedahan kepekatan di udara semasa tempoh yang alat pernafasan tidak dipakai untuk menentukan pendedahan purata berpemberat masa harian seseorang pekerja. (3) Bagi maksud peraturan ini, "tahap perlindungan" ertinya nisbah kepekatan di udara bagi bahan cemar di luar alat pernafasan dengan kepekatan bahan cemar di dalam bahagian muka alat pernafasan.
BAHAGIAN IV - PENAKSIRAN RISIKO KEPADA KESIHATAN Fasal 9. Penaksiran risiko kepada kesihatan (1) Seseorang majikan tidak boleh menjalankan apa-apa kerja yang boleh mendedahkan atau mungkin mendedahkan mana-mana pekerja kepada apa-apa bahan kimia berbahaya kepada kesihatan melainkan jika dia telah membuat penaksiran bertulis mengenai risiko yang terhasil daripada bahan kimia itu kepada kesihatan pekerja. (2) Penaksiran yang disebut dalam subperaturan (1) hendaklah mengandungi yang berikut : (a) kemungkinan risiko kepada seseorang pekerja akibat daripada pendedahan kepada bahan kimia berbahaya kepada kesihatan; (b) kaedah dan tatacara yang diterima pakai dalam penggunaan bahan kimia berbahaya kepada kesihatan; (c) sifat bahaya kepada kesihatan; (d) tahap pendedahan bahan kimia berbahaya kepada kesihatan; (e) risiko kepada kesihatan yang terhasil daripada penggunaan dan pelepasan bahan kimia daripada proses kerja; (f) langkah-langkah dan tatacara yang dikehendaki untuk mengawal pendedahan seseorang pekerja kepada bahan kimia berbahaya kepada kesihatan; (g) langkah-langkah, tatacara dan kelengkapan yang perlu untuk mengawal apa-apa pengeluaran secara tidak sengaja sesuatu bahan kimia berbahaya kepada kesihatan akibat daripada kebocoran, penumpahan, atau kegagalan proses atau kelengkapan; (h) keperluan program pemantauan pendedahan pekerja; (i) keperluan progran pengawasan kesihatan; dan (j) kehendak bagi latihan dan latihan semula pekerja sebagaimana yang dikehendaki di bawah peraturan 22. (3) Jika sesuatu kerja yang boleh mendedahkan atau mungkin mendedahkan mana-mana pekerja kepada bahan kimia berbahaya kepada kesihatan dimulakan sebelum Peraturan- Peraturan ini mula berkuat kuasa, majikan hendaklah menjalankan penaksiran dalam masa satu tahun dari tarikh Peraturan-Peraturan ini mula berkuat kuasa. Fasal 10. Kajian semula penaksiran. Penaksiran yang dijalankan di bawah peraturan 9 hendaklah dikaji semula jika - (a) terdapat perubahan yang ketara dalam kerja yang berhubung dengannya penaksiran itu dibuat;
(b) lebih dari lima tahun telah berlalu sejak sejak penaksiran terakhir; atau (c) diarahkan oleh Ketua Pengarah, Timbalan Ketua Pengarah atau Pengarah Keselamatan dan Kesihatan Pekerjaan. Fasal 11. Penaksiran hendaklah dijalankan oleh pengapit. Majikan hendaklah memastikan bahawa mana-mana penaksiran yang dijalankan menurut Bahagian ini dijalankan oleh seorang pengapit. Fasal 12. Laporan penaksiran risiko kepada kesihatan. (1) Mana-mana orang yang dilantik oleh majikan di bawah peraturan 11 untuk menjalankan apa- apa penaksiran hendaklah, dalam masa satu bulan dari penyiapan penaksiran itu, memberi kepada majikan laporan penaksiran itu. (2) Jika penaksiran yang dijalankan di bawah subperaturan (1) menunjukkan bahawa sesuatu tempat kerja, loji, bahan atau proses mungkin menyebabkan bahaya segera kepada nyawa atau harta benda, orang yang menjalankan penaksiran hendaklah dengan segera memaklumkan kepada majikan tentang bahaya itu. Fasal 13. Laporan penaksiran. (1) Majikan hendaklah memastikan bahawa laporan penaksiran yang dibuat menurut peraturan 9 atau 10 disenggarakan dalam keadaan teratur dan baik untuk tempoh tidak kurang dari tiga puluh tahun. (2) Majikan hendaklah menyediakan laporan penaksiran untuk pemeriksaan apabila diminta oleh Ketua Pengarah atau oleh mana-mana pekerja yang terdedah atau mungkin terdedah kepada bahan kimia berbahaya kepada kesihatan. BAHAGIAN V - TINDAKAN UNTUK MENGAWAL PENDEDAHAN Fasal 14. Tindakan untuk mengawal pendedahan (1) Jika sesuatu laporan penaksiran menunjukkan bahawa tindakan dikehendaki untuk menghapuskan atau mengurangkan pendedahan sebenar atau kemungkinan pendedahan seseorang pekerja kepada bahan kimia berbahaya kepada kesihatan, seseorang majikan hendaklah mengambil apa-apa tindakan, yang boleh termasuk mengubah proses, amalan, tatacara kerja, loji atau kelengkapan kawalan kejuruteraan, dalam masa sebulan selepas menerima laporan penaksiran daripada pengapit. (2) Majikan hendaklah memastikan bahawa semua langkah kawalan yang dilaksanakan di bawah subperaturan (1) mengurangkan tahap pendedahan pekerja kepada bahan kimia berbahaya kepada kesihatan kepada tahap praktik yang terendah atau, bagi bahan kimia yang baginya telah diberikan had pendedahan yang dibenarkan, di bawah had itu.
Fasal 15. Langkah-langkah kawalan. (1) Majikan hendaklah mengawal bahan kimia berbahaya kepada kesihatan melalui langkah- langkah kawalan yang berikut : (a) penghapusan bahan kimia berbahaya kepada kesihatan dari tempat kerja; (b) penggantian bahan kimia yang kurang berbahaya bagi bahan kimia berbahaya kepada kesihatan; (c) pengurungan menyeluruh proses dan sistem pengendalian; (d) pengasingan kerja untuk mengawal pengeluaran bahan kimia berbahaya kepada kesihatan; (e) pengubahsuaian proses parameter; (f) pemakaian kelengkapan kawalan kejuruteraan; (g) penerimaan pakai sistem dan amalan kerja selamat yang menghapuskan atau mengurangkan risiko kepada kesihatan; atau (h) mengadakan peruntukan bagi kelengkapan pelindung diri yang diluluskan. (2) Majikan hendaklah memastikan bahawa semua sistem dan amalan kerja selamat didokumenkan dan dilaksanakan. (3) Majikan hendaklah memastikan bahawa semua sistem dan amalan kerja selamat dikaji semula bila-bila masa terjadinya perubahan ketara kepada proses, kelengkapan, bahan atau langkah kawalan yang dipasang. Fasal 16. Penggunaan kelengkapan pelindung diri yang diluluskan. (1) Kelengkapan pelindung diri yang diluluskan hendaklah digunakan- (a) jika pemakaian langkah-langkah kawalan yang dinyatakan dalam perenggan 15(1)(a) hingga (g) tidak dapat dipraktikkan; (b) sebagai suatu langkah sementara pada masa langkah kawalan yang lebih baik lain sedang direka bentuk dan dipasang; atau (c) jika langkah-langkah yang diambil untuk mematuhi perenggan 15(1)(a) hingga (g) tidak dapat mengawal sepenuhnya pendedahan seseorang pekerja kepada bahan kimia berbahaya kepada kesihatan. (2) Jika kelengkapan pelindung diri digunakan untuk mengawal pendedahan bahan kimia berbahaya kepada kesihatan, majikan hendaklah mengadakan dan melaksanakan tatacara tentang pengeluaran, penyenggaraan, pemeriksaan dan latihan dalam penggunaan kelengkapan pelindung diri yang diluluskan.
(3) Kelengkapan pelindung diri yang diluluskan yang diberikan kepada pekerja menurut subperaturan (1) hendaklah - (a) sesuai dengan jenis kerja yang mereka diambil kerja; (b) padan dengan pekerja; (c) tidak memudaratkan keadaan kesihatan atau perubatan pekerja; dan (d) mencukupi bekalannya dan mudah didapati oleh pekerja yang menghendakinya. Fasal 17. Kelengkapan kawalan kejuruteraan. (1) Mana-mana kelengkapan kawalan kejuruteraan yang disediakan menurut subperenggan 15(1)(f) hendaklah- (a) diperiksa pada lat tempoh yang sesuai oleh majikan, setiap lat tempoh tidak lebih dari satu bulan; dan (b) diperiksa dan diuji keberkesanannya oleh juruteknik higien pada lat tempoh yang sesuai, setiap lat tempoh tidak lebih dari dua belas bulan. (2) Tiap-tiap kelengkapan kawalan kejuruteraan hendaklah disenggarakan dan dikendalikan pada bila-bila masa pada masa apa-apa jentera atau loji dalam pengendalian, dan pada bila-bila masa selepas itu bagi mematuhi suberaturan 14(2). Fasal 18. Reka bentuk, pembinaan dan pentauliahan kelengkapan pengalihudaraan ekzos setempat. (1) Tanpa menjejaskan keperluan peraturan 17(1), mana-mana peralatan pengalihudaraan ekzos setempat yang dipasang hendaklah- (a) direka bentuk mengikut standard yang diluluskan oleh jurutera profesional berdaftar dan dibina mengikut spesifikasi reka bentuk; dan (b) diuji oleh jurutera profesional berdaftar selepas pembinaan dan pemasangan untuk membuktikan bahawa peralatan itu memenuhi spesifikasi reka bentuk. (2) Bagi maksud peraturan ini, "jurutera profesional berdaftar" ertinya jurutera yang berdaftar di bawah Akta Pendaftaran Jurutera 1967 [Akta 138]. Fasal 19. Rekod kelengkapan kawalan kejuruteraan. Rekod mengenai reka bentuk, pembinaan, ujian, penyiasatan, pemeriksaan dan penyenggaraan kelengkapan kawalan kejuruteraan menurut peraturan 17 dan 18 hendaklah disenggarakan oleh majikan dan hendaklah dikemukakan untuk pemeriksaan apabila diarah oleh Ketua Pengarah.
BAHAGIAN VI - PELABELAN DAN PELABELAN SEMULA Fasal 20. Kewajipan majikan untuk memastikan pelabelan. (1) Seseorang majikan hendaklah memastikan bahawa semua bahan kimia berbahaya kepada kesihatan yang dibekal atau dibeli olehnya dan digunakan di tempat kerja dilabelkan dan label itu tidak ditanggalkan, dirosakkan, diubahsuai atau dipinda. (2) Jika label yang disebut dalam subperaturan (1) ditanggalkan, dirosakkan, diubahsuai atau dipinda pada masa bahan kimia berbahaya kepada kesihatan itu sedang digunakan di tempat kerja, majikan hendaklah melabel semula bahan kimia itu. Fasal 21. Pelabelan semula. (1) Jika sesuatu bahan kimia berbahaya kepada kesihatan dipindahkan ke suatu bekas lain, selain bekas yang yang dibekalkan pada asalnya, dan kandungan bekas itu tidak digunakan dalam masa giliran kerja biasa, majikan hendaklah mamastikan bahawa bekas itu dilabel semula. (2) Jika kandungan bekas yang disebut dalam subperaturan (1) digunakan dalam masa giliran kerja biasa, majikan hendaklah memastikan bahawa bekas itu dilabel semula dengan nama kimia atau nama dagangan sebagaimana tertulis pada label asal. (3) Jika kandungan bekas yang disebut dalan subperaturan (1) adalah bahan kimia yang digunakan dalam makmal ujian kimia, bekas itu hendaklah dilabel semula mengikut subperaturan (2), sama ada kandungan itu digunakan atau tidak digunakan dalam masa giliran kerja biasa. (4) Walau apa pun subperaturan (1), (2) dan (3), bekas itu tidak perlu dilabel semula jika bahan kimia berbahaya kepada kesihatan itu digunakan segera. (5) Bagi maksud peraturan ini, "pelabelan" dan "pelabelan semula" ertinya pelabelan atau pelabelan semula- (a) dalam hal bahan kimia berbahaya kepada kesihatan, mengikut kehendak Peraturan- Peraturan Keselamatan dan Kesihatan Pekerjaan (Pengelasan, Pembungkusan dan Pelabelan Bahan Kimia Berbahaya) 1977 [P.U (A) 143/97]; (b) dalam hal racun mahluk perosak, mengikut kehendak Akta Racun Mahluk Perosak 1974 [Akta 149]; atau (c) dalam hal pembuangan terjadual, mengikut kehendak Peraturan-Peraturan Kualiti Alam Sekeliling (Buangan Terjadual) 1989 P.U (A) 139/89]. BAHAGIAN VII - MAKLUMAT, ARAHAN DAN LATIHAN Fasal 22. Maklumat, arahan dan latihan (1) Seseorang majikan yang mengusahakan kerja yang boleh mendedahkan atau mungkin mendedahkan pekerjanya kepada bahan kimia berbahaya kepada kesihatan hendaklah
menyediakan pekerjanya dengan apa-apa maklumat, arahan dan latihan sebagaimana yang perlu untuk membolehkan mereka mengetahui- (a) risiko kepada kesihatan yang terhasil daripada pendedahan sedemikian; dan (b) langkah pencegahan yang patut diambil. (2) Tanpa menjejaskan keluasan makna subperaturan (1), maklumat yang disediakan hendaklah termasuk- (a) maklumat tentang keputusan mana-mana pamantauan pendedahan di tempat kerja mengikut peraturan 26; dan (b) maklumat tentang keputusan kolektif mana-mana program pengawasan kesihaan yang dijalankan mengikut peraturan 27 dan disediakan mangikut cara yang mencegah maklumat itu daripada dikenal pasti sebagai berhubungan dengan mana-mana orang tertentu. (3) Majikan hendaklah mengkaji semula dan menjalankan program latihan- (a) sekurang-kurangnya sekali dalam dua tahun; (b) jika terdapat perubahan dalam maklumat tentang bahaya bahan kimia berbahaya kepada kesihatan, amalan kerja selamat atau langkah-langkah kawalan; atau (c) setiap masa yang pekerja diberi tugas baru atau ditugaskan ke kawasan kerja baru di mana mereka terdedah atau mungkin terdedah kepada bahan kimia berbahaya kepada kesihatan. (4) Semua program latihan hendaklah didokumenkan dan disimpan untuk pemeriksaan oleh mana-mana pegawai keselamatan dan kesihatan pekerjaan. Fasal 23. Maklumat, arahan dan penyeliaan orang. Tiap-tiap majikan hendaklah memastikan bahawa mana-mana orang yang menjalankan apa-apa kerja yang berkaitan dengan kewajipan majikan di bawah Peraturan-Peraturan ini mendapat maklumat, arahan, dan penyeliaan yang perlu untuk menjalankan mana-mana tugas itu. Fasal 24. Risalah Data Keselamatan Kimia. Seseorang majikan yang menerima bekalan bahan kimia berbahaya kepada kesihatan yang baginya bahan kimia itu tidak dilabelkan atau Risalah Data Keselamatan Kimia tidak disediakan, hendaklah memperoleh maklumat berkaitan daripada pembekal dan tidak boleh menggunakan bahan kimia itu sehingga maklumat sedemikian diperoleh. Fasal 25. Penyediaan Risalah Data Keselamatan Kimia ditempat kerja. Di mana-mana tempat kerja yang sesuatu bahan kimia berbahaya kepada kesihatan digunakan, Risalah Data Keselamatan Kimia semasa bagi bahan kimia itu atau sesalinan daripadanya hendaklah diletak di tempat yang mudah dilihat yang berdekatan dengan setiap lokasi yang
bahan kimia itu digunakan, dan hendaklah mudah didapatkan oleh pekerja. BAHAGIAN VIII - PENGAWASAN PENDEDAHAN DI TEMPAT KERJA Fasal 26. Pemantauan pendedahan. (1) Jika sesuatu penaksiran risiko kepada kesihatan menunjukkan bahawa pemantauan pendedahan adalah dikehendaki atau perlu bagi memastikan penyenggaraan kawalan yang secukupnya tentang pendedahan pekerja terhadap bahan kimia berbahaya kepada kesihatan, majikan hendaklah memastikan bahawa pendedahan pekerja kepada bahan kimia berbahaya kepada kesihatan itu dimantaukan mengikut kaedah pemantauan dan penganalisisan yang diluluskan. (2) Jika seseorang pekerja terdedah atau mungkin terdedah kepada bahan kimia berbahaya kepada kesihatan yang disenaraikan dalam Jadual II, pemantauan pendedahan pekerja yang ditetapkan dalam subperaturan (1) hendaklah diulangi pada lat tempoh yang tidak lebih dari enam bulan atau pada lat tempoh yang singkat sebagaimana yang ditetapkan oleh pengapit dan pemantauan pendedahan hendaklah diteruskan pada kekerapan ini sehingga sedemikian masa yang pengapit berpuas hati bahawa pemantauan itu tidak lagi dikehendaki. (3) Pemantauan pendedahan hendaklah dijalankan oleh juruteknik higien melainkan jika pemantauan itu terbatas pada pemeriksaan kewujudan gas toksik atau gas mudah terbakar dan tahap oksigen dalam ruang terkurung sebelum oksigen itu dimasukkan dalam ruang terkurung itu. (4) Majikan hendaklah menyenggarakan dalam keadaan teratur dan baik apa-apa rekod atau ringkasan rekod mana-mana pemantauan yang dijalankan bagi maksud Peraturan-Peraturan ni dan rekod itu hendaklah tersedia- (a) jika rekod itu adalah pernyataan bagi pendedahan diri seseorang yang terdedah pada mana-mana bahan kimia berbahaya kepada kesihatan, bagi sekurang-kurangnya tiga puluh tahun; dan (b) dalam mana-mana hal lain, bagi sekurang-kurangnya lima tahun. BAHAGIAN IX - PENGAWASAN KESIHATAN Fasal 27. Program pengawasan kesihatan. (1) Jika sesuatu penaksiran menunjukkan bahawa pengawasan kesihatan perlu untuk perlindungan kesihatan pekerja yang terdedah atau mungkin terdedah kepada bahan kimia berbahaya kepada kesihatan, majikan hendaklah menjalankan program pengawasan kesihatan. (2) Komponen pengawasan perubatan kepada program pengawasan kesihatan dalam subperaturan (1) hendaklah dijalankan oleh seseorang doktor kesihatan pekerjaan. (3) Jika seseoarng pekerja terdedah atau mungkin terdedah kepada bahan kimia berbahaya kepada kesihatan yang disenaraikan dalam Jadual II, pengawasan kesihatan yang dikehendaki di
bawah subperaturan (1) hendaklah termasuk pengawasan perubatan yang dijalankan pada lat tempoh yang tidak lebih dari dua belas bulan atau pada lat tempoh yang singkat sebagaimana yang ditetapkan oleh doktor kesihatan pekerjaan atau seseorang pegawai keselamatan dan kesihatan pekerjaan yang juga ialah seorang pengamal perubatan. (4) Majikan hendaklah memastikan bahawa rekod pengawasan kesihatan atau sesalinan rekod pengawasan kesihatan itu disenggarakan dalam keadaan teratur dan baik dan disimpan bagi tempoh tiga puluh tahun dari tarikh catatan terakhir yang dibuat padanya. (5) Majikan hendaklah menyediakan apabila diminta semua rekod yang dikehendaki disenggarakan di bawah subperaturan (3) kepada Ketua Pengarah untuk pemeriksaan dan penyiasatan. (6) Majikan hendaklah, selepas notis yang munasabah diberikan, membenarkan mana-mana pekerjanya mendapatkan rekod pengawasan kesihatan yang berhubungan dengan pekerja itu. BAHAGIAN X - PERLINDUNGAN PEMINDAHAN PERUBATAN Fasal 28. Perlindungan pemindahan perubatan. (1) Majikan tidak boleh membenarkan seseorang pekerja terlibat dalam dan hendaklah memindahkannya dari mana-mana kerja yang mendedahkan atau mungkin mendedahkannya kepada bahan kimia berbahaya kepada kesihatan pada setiap kali yang dapatan, penentuan atau pendapat perubatan yang dinyatakan oleh pegawai keselamatan dan kesihatan pekerjaan yang juga seorang pengamal perubatan atau oleh seseorang doktor kesihatan pekerjaan yang menunjukkan bahawa pekerja itu mengalami keadaan perubatan yang dapat dikesan yang menyebabkan meningkatnya risiko gangguan kesihatan jasmani kepada pekerja itu akibat pendedahan kepada bahan kimia berbahaya kepada kesihatan. (2) Majikan, selepas diberitahu oleh pegawai keselamatan dan kesihatan pekerjaan yang juga seorang pengamal perubatan atau seorang doktor kesihatan pekerjaan mengenai hakikat itu, tidak boleh membenarkan pekerja yang hamil atau pekerja yang menyusukan bayi terlibat dalam, dan hendaklah memindahkan pekerja itu daripada kerja yang boleh mendedahkan atau mungkin mendedahkan pekerja itu kepada bahan kimia berbahaya kepada kesihatan. (3) Majikan hendaklah mengembalikan seseorang pekerja kepada kerja dahulunya- (a) bagi seseorang pekerja yang dipindahkan mengikut subperaturan (1), jika dapatan, penentuan atau pendapat perubatan berikutnya menunjukkan bahawa pekerja itu tidak lagi mengalami keadaan perubatan yang dapat dikesan; atau (b) bagi seseorang pekerja yang dipindahkan mengikut subperaturan (2), pada masa yang sesuai jika pekerja itu tidak lagi hamil atau menyusu bayi. (4) Bagi maksud peraturan ini, "pengamal perubatan" ertinya seseorang pengamal perubatan yang berdaftar di bawah Akta Perubatan 1971 [Akta 50].
BAHAGIAN XI - TANDA AMARAN Fasal 29. Tanda Amaran (1) Jika sesuatu bahan kimia berbahaya kepada kesihatan digunakan dalam mana-mana kawasan mengikut apa-apa cara yang berbahaya kepada kesihatan, mana-mana orang yang mungkin berada di kawasan itu atau yang boleh atau mungkin menanggung risiko akan terjejas oleh bahan kimia berbahaya kepada kesihatan, majikan hendaklah memastikan bahawa- (a) tanda amaran ditampalkan di tempat yang mudah dilihat di tiap-tiap pintu masuk kawasan untuk memberi amaran kepada orang-orang yang memasuki kawasan yang berbahaya itu; (b) maklumat berkaitan lain diberikan kepada orang-orang yang boleh atau mungkin menghadapi risiko terjejas oleh bahan kimia berbahaya kepada kesihatan. (2) Majikan hendaklah memastikan bahawa tanda-tanda amaran yang dikehendaki oleh Peraturan-Peraturan ini diterangi cahaya dan dibersihkan sebagaimana yang perlu supaya perlambangan mudah dilihat. (3) Bagi maksud subperaturan (1), tanda amaran hendaklah- (a) memberi amaran tentang bahaya; (b) ditulis dalam bahasa Kebangsaan dan bahasa Inggeris; dan (c) dicetak dengan warna merah tua berlatar belakangkan warna putih. BAHAGIAN XII - PENYIMPANAN REKOD Fasal 30. Pengekalan rekod oleh majikan (1) Bila-bila masa seseorang majikan berhenti berniaga dan orang lain menggantikannya, majikan yang berhenti berniaga itu hendaklah menyerahkan, dan majikan pengganti hendaklah mengekalkan, semua rekod yang perlu disenggerakan di bawah peraturan 13, 19, 22, 26 dan 27. (2) Bila-bila masa seseorang majikan berhenti berniaga dan tiada orang yang menggantikannya, majikan itu hendaklah menghantar rekod yang dikehendaki disenggarakan di bawah peraturan 13, 19, 22, 26 dan 27 kepada Ketua Pengarah. (3) Apabila tamat tempoh pengekalan bagi rekod-rekod yang dikehendaki disenggarakan di bawah peraturan 13, 26 dan 27, majikan hendaklah memberi Ketua Pengarah sekurang- kurangnya tiga bulan notis secara bertulis bahawa dia berhasrat untuk melupuskan rekod itu, dan dia hendaklah menghantar rekod itu kepada Ketua Pengarah, jika diminta berbuat demikian dalam tempoh itu.
JADUAL I
JADUAL II ( Subperaturan 27(3) ) Bahan kimia yang baginya pengawasan perubatan adalah wajar 1. 4-Aminofedinil 2. Arsenik dan mana-mana sebatiannya 3. Asbestos (semua bentuk kecuali krosidolit) 4. Asid kromik 5. Auramina, Megenta 6. Benzidina 7. Berilium 8. Gegala 9. Isosianat 10. Kadmium dan mana-mana sebatiannya 11. Karbon disulfida 12. Disulfur klorida 13. Benzena termasuk benzol
14. Karboon tetraklorida 15. Trikloroetilena 16. n-Heksana 17. bis (klorometil) eter 18. Kromium, logam dan sebatian tak organik, contohnya: Sebatian CrVI terlarutkan air - Sebatian CrVI tak terlarutkan air 19. Mangan 20. Merkuri 21. Minyak mineral termasuk parafin 22. Monomer vinil klorida (MVK) 23. β-Naftilamina 24. 1-Naftilamina dan garamnya. 25. Ortolidina dan garamnya 26. Dianisidina dan garamnya 27. Diklorobenzidina dan garamnya 28. 4-Nitrodifenil 29. Panggangan nikel sulfida, wasap dan habuk, sebagai Ni 30. Plumbum (termasuk sebatian plumbum tak organik) 31. Racun perosak 32. Silika berhablur bebas 33. Tar, bitumen atau kreosot 34. Terbitan nitro atau amino daripada fenol atau terbitan nitro atau amino daripada benzena atau homolognya 35. Wasap nitrus. Kromat atau dikromat kalium, natrium, ammonium atau zink JADUAL III ( Perenggan 5(2)(b) ) Maklumat mengenai Racun Makhluk Perosak 1. Pernyataan mengenai nama biasa racun makhluk perosak, jika ada, nama tred dan kimia, dan struktur formulanya, dan nama dan kepekatan tiap-tiap unsur aktif racun makhluk perosak. 2. Nama dan kepekatan tiap-tiap unsur lain racun makhluk perosak. 3. Maklumat toksikologi tiap-tiap unsur racun makhluk perosak dan racun makhluk perosak secara keseluruhan. 4. Arahan bagi, dan langkah-langkah pencegahan yang perlu diambil berhubung dengan penggunaan racun makhluk perosak. 5. Nama, alamat dan nombor telefon pembekal dan pengilang racun makhluk perosak. Dibuat 29 Mac 2000. [KSM.PUU(S) 6/11 Jld. 1; PN(PU2) 541/IV] DATUK DR FONG CHAN ONN Menteri Sumber Manusia Copyrights Reserved © All rights reserved. No part of this publication may be reproduced, stored in retrieval system or transmitted in any form or by any means electronic, mechanical, photocopying, recording and/or otherwise without the prior permission of Lawnet. PRODUCED BY LAWNET PERCETAKAN NASIONAL MALAYSIA BERHAD